Slaap binne twee minute met dié tegniekArgieffoto (Foto: xiangying_xu, Pixabay) ŉ Weermaggeheim om slapelose nagte te voorkom, het aan die lig gekom. Die mansleefstylwebwerf Joe.co.uk het op dié tegniek afgekom wat die Amerikaanse weermag glo al jare lank gebruik en dit gepubliseer. Lesers het dit vinnig oral begin deel. Die metode is aanvanklik in 1981 in ŉ boek, Relax and Win: Championship Performance, onthul. Die boek het raad aan lesers verskaf hoe hulle “sportprestasie kan verbeter en beserings kan voorkom” deur voor deelname aan kompetisies te ontspan. Een van die metodes is na bewering deur die Amerikaanse weermag ontwikkel met ŉ 96% sukseskoers ná ŉ persoon dit ses weke lank geoefen het. Volgens die metode sal die persoon glo binne 120 sekondes insluimer. Die Amerikaanse weermag het egter ŉ vrywaring bygevoeg dat elke persoon self moet kyk wat vir hulle werk. “Daar is nie ŉ towerformule anders as om net na jou eie liggaam te luister nie.” Meer persone word deur slapeloosheid geraak as wat vroeër vermoed is en word in twee kategorieë verdeel, naamlik persone wat glad nie kan slaap nie en persone wat aan die slaap raak, maar minstens een keer deur die loop van die aand wakker word. Verskeie gesondheidsprobleme kan tot slapeloosheid lei, waaronder diabetes, hartprobleme en depressie. Só werk dit: 1. Ontspan jou gesigspiere (insluitend jou tong, kakebeen en die spiere om jou oë) 2. Laat sak jou skouers so laag as wat jy moontlik kan; ontspan dan jou bo-arm en onder-arm aan die een kant en dan aan die ander kant. 3. Asem uit, ontspan jou borskas. 4. Ontspan jou beenspiere, van die bobene tot by jou kuite. 5. Sodra jy al jou spiere ontspan het, verbeel jou dan die volgende: jy lê in ŉ kano op ŉ kalm meer met niks behalwe die blou lug bo jou nie; of jy lê dalk knus in ŉ sagte hangmat in ŉ pikdonker kamer. Herhaal dan die woorde “moenie dink nie, moenie dink nie” vir minstens 10 sekondes lank. As dit ná ses weke nog steeds nie vir jou werk nie, is jy waarskynlik in die 4%-groep wat alternatiewe metodes moet ondersoek.